Генерална конференция по мерки и теглилки
Генералната конференция по мерки и теглилки (, CGPM) е орган, създаден от дипломатическия договор Конвенция за метъра (Convention du Mètre) с цел да организира и координира работата по поддържане на международната метрична система SI в съответствие с развитието на науката и технологиите. Конференцията се свиква на всеки четири години. В нея вземат участие представители на страните-членки на Конвенцията за метъра от 1875 г. (понастоящем 55). Освен това, с ранг на наблюдател, могат да участват представители на асоциирани страни и икономически организации (понастоящем 34). Първата Генерална конференция, проведена през 1889 г., приема еталоните за метър и килограм. Двадесет и четвъртата Генерална конференция, на 21 октомври 2011 г., приема Резолюция №1 за възможна бъдеща ревизия на системата SI. Целта е мерките-еталони да се обвържат с природните константи. Промяната ще бъде приета от следващата Генерална конференция, насрочена за 2014 г., ако са налице необходимите за това условия.

През 1910 г. България получава еталони на мерните единици килограм и метър, и по силата на Указ № 1 на цар Фердинанд I от 27 февруари 1911 г. се присъединява към Конвенцията за метъра.

Конференцията прави заседанията си обикновено веднъж на всеки 4 години, те се състоят в Севър, Париж.

Основни функции на Генералната конференция 
 Осигурява разпространението на Международната система единици SI;
 Дискутира и инициира спогодби за развитие и подобряване на метричната система;
 Потвърждава резултатите от нови фундаментални метрологични измервания и различни научни резолюции от международен обхват;
 Взема всички главни решения относно финансиране, организация и развитие на постоянно действащия научен институт, Международното бюро по мерки и теглилки (BIPM), със седалище Севър, Франция;
 Избира Международен комитет по мерки и теглилки (), в състав до 18 представители от различни страни-членки, който ръководи и контролира работата на BIPM и сътрудничи с други международни организации;
 Получава доклад от CIPM за извършената работа.

Предистория 
Необходимостта от универсална десетична метрична система се появява в средата на 19 век, по време на първите световни търговски изложения.

1869 година 
Император Наполеон III одобрява с декрет предложението на Министерството на селското стопанство и търговията за създаване на международна научна комисия за разпространение на използването на метричните мерки, за улесняване на търговията и сравняването на мерките между държавите, за изработване на международен еталон за метъра.

1870 – 1872 година 
В Париж заседава Международната комисия за метъра, която изработва Конвенцията за метъра.

20 май 1875 година 
На заключителното заседание на Международната техническа конференция в Париж 17 държави подписват дипломатическия договор „Конвенция за метъра“. Създава се постоянна организационна структура за общи действия на страните-членки по въпросите за единиците мерки. Основни подразделения на тази структура са CGPM, CIPM и BIPM.

Източници

Външни препратки 
 CGPM Member States 
 Официален сайт на BIPM

Международни организации
Организации по стандартизация
Основани във Франция през 1889 година